21 skoolkinders in onpadwaardige Toyota VentureArgieffoto ŉ 25-jarige man is Maandag met R2 300 beboet nadat hy 21 skoolkinders sonder die regte lisensie in ŉ onpadwaardige voertuig vervoer het. Volgens hoof.supt. Wilfred Kgasago, ŉ woordvoerder van die Ekurhuleni-metropolisie in Gauteng, is die Toyota Venture van die pad af getrek terwyl dit in die noodbaan van Leandaleweg in Katlehong gery het. Die voertuig het skoolkinders tussen die ouderdom van vier en 10 jaar oud vervoer. “Die voertuig se remme is foutief, die deurhandvatsels en passasiervensters is stukkend, die voertuig se buitebande is glad, die stuurwiel is foutief en al die ligte is nie in ŉ werkende toestand nie,” het Kgasago gesê. Kgasago het ouers en onderwysers aangeraai om seker te maak dat hul kinders veilig vervoer word en het gesê onpadwaardige voertuie moet aangemeld word.